Trampolienklub spring 24 uur lank met oog op nuwe mat - Maroela Media
Offering Tlaka (agter),
Tshepang Mambolo (links) en Gerrit van Lill (regs). Foto: Verskaf
Die trampolienklub bestaan reeds agt jaar en die afgelope vier jaar kom die klub in die buitelug oor die weg weens 'n gebrek aan geskikte geriewe.
Die klub het tans drie Protea-gimnaste wat op 'n permanente grondslag by die klub oefen. Offering Tlaka, die hoofafrigter, het reeds aan verskeie internasionale kompetisies deelgeneem. Die jongste Protea-gimnas, die 11-jarige Tshepang Mambolo, het onlangs presteer in die internasionale World Age Group-kampioenskap in Denemarke. Gerrit van Lill, nog 'n jong lid van die klub, het onlangs vyfde plek in die Region 5-dubbelminikompetisie verwerf.
Dié klub is boonop betrokke by uitreikaksies. "Verskeie van die gimnaste is kinders van die Jakaranda-kinderhuis. Ons probeer vir die kinders geleenthede skep wat dit andersins nie sou hê nie. Ons ondersteun hulle in alle opsigte in terme van kompetisies, vervoer en trampolienoefening," sê Marianne van Lill, koördineerder en tesourier van die Klim-Gim- trampolienklub.
Van Lill sê daar is 'n duidelike verskil in die lewe van die kinders van die Jakaranda-kinderhuis wat betrokke is by die klub. "Hulle kry nie net die geleentheid om aan ander aktiwiteite deel te neem nie, maar hulle algemene lewensvaardighede, konsentrasie en uithouvermoë het ook verbeter. Die sportsoort gee hulle die geleentheid om selfvertroue te kweek."
Die klub het onlangs 'n terugslag gehad. Die enigste trampolien van Olimpiese standaard is erg beskadig as gevolg van verwering en weersomstandighede. Hoewel trampoliensport tradisioneel 'n binnehuise sport is, is dié klub se trampolien in die buitelug omdat hulle nie 'n voldoende gebou het nie. 'n Olimpiese trampolienmat kos en om by R40 000 vir die mat alleen.
"Ons gimnaste kan dus nie oefen vir hulle opkomende kompetisies nie. Ons moet dringend geld insamel om die mat te vervang. Die mat moet ingevoer word want hierdie soort trampolienmat word nie plaaslik vervaardig nie," sê Van Lill.
Die klub beplan op 26 en 27 Februarie 'n geldinsamelingsprojek. Dié projek neem die vorm aan van 'n trampolien-marathon en die klub gaan poog om minstens 24 uur aaneen te spring. Vir belangstellendes en die publiek is daar verskeie kosstalletjies en 'n rekspring-trampolienvertoning asook vertonings deur Protea-gimnaste.